Det fremgår af årets første iltsvindsrapport fra Nationalt Center for Miljø og Energi (DMU), Aarhus Universitet. Rapporten er udarbejdet for Naturstyrelsen. Status over iltsvindsudbredelsen i juli-august 2011 viser, at særligt følsomme områder i Limfjorden, det sydlige Lillebælt og det Sydfynske Øhav samt områder omkring Bornholm er ramt af iltsvind og kraftigt iltsvind. Iltsvindet er i omfang og intensitet dog mindre end, hvad der blev observeret på samme tidspunkt i de seneste fire år. Endvidere opstod iltsvindet i størstedelen af områderne cirka en måned senere end normalt. Fortsætter vejrforholdene som i den første del af sommeren eller bliver mere blæsende, vil iltsvindsområderne reduceres yderligere.

Opsummering:
På grund af vejrforholdene er omfanget af iltsvind mindre end normalt for denne årstid. Særligt følsomme områder i blandt andet Limfjorden er dog stadig ramt.